b'\n_START_ARTICLE_\nAnita Kralj\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli je obiskovala Konservatorij za glasbo in balet v Mariboru, kjer je maturirala iz predmeta klavir. Vzporedno je obiskovala tudi \xc5\xa0kofijsko orgelsko \xc5\xa1olo. Po kon\xc4\x8dani srednji \xc5\xa1oli se je odlo\xc4\x8dila za \xc5\xa1tudij orgel in glasbene pedagogike na Akademiji za glasbo v Ljubljani, kjer je leta 2014 magistrirala. \xc5\xa0tudij je nadaljevala na Univerzi za glasbo in upodabljajo\xc4\x8do umetnost v Gradcu, kjer je \xc5\xa1tudirala orglarstvo. Kasneje se je zaposlila kot u\xc4\x8diteljica klavirja in orgel v Glasbeni \xc5\xa1oli v samostanu Sv. Petra in Pavla na Ptuju._NEWLINE_Anita je lastne pesmi za\xc4\x8dela snemati pri rosnih desetih letih leta 1999. Njen talent je odkril Bo\xc5\xbeo \xc4\x8cobec iz skupine Rde\xc4\x8di de\xc4\x8dki, ki jo je predstavil Edvinu Fliserju, nekdaj \xc4\x8dlanu skupine Pepel in kri, ki je postal njen mentor. Najbolj je postala prepoznavna po skladbi Pri Sveti Trojici sem doma, ki jo je izdala na istoimenskem prvem albumu leta 2001. Leta 2014 je tako na 14. Miklav\xc5\xbeevem koncertu v Benediktu z gosti obele\xc5\xbeila 15-letnico glasbene kariere._NEWLINE_Poznana je po vsakoletnem Miklav\xc5\xbeevem koncertu. Na za\xc4\x8detku jih je organizirala skupaj s star\xc5\xa1i v Sveti Trojici v Slovenskih goricah ali v Lenartu, pozneje pa so jih preselili v Benedikt. Nekaj koncertov je v tamkaj\xc5\xa1nji ve\xc4\x8dnamenski \xc5\xa1portni dvorani, ki sprejme okoli 2000 obiskovalcev, organizirala v okviru Kulturno-glasbenega dru\xc5\xa1tva Benedictus skupaj s partnerjem Denisom Po\xc5\xa1trakom. Pozneje so se njune poti lo\xc4\x8dile in 1. julija 2017 se je poro\xc4\x8dila z Uro\xc5\xa1em Pavkovi\xc4\x8dem ter prevzela njegov priimek. Kot umetnica \xc5\xa1e naprej deluje pod imenom Anita Kralj._NEWLINE_S pesmijo Ni trnja brez greha je leta 2013 osvojila Grand Prix 11. Med\xc5\xbeimurskega festivala zabavne glasbe v \xc4\x8cakovcu. Skladba je bila v Sloveniji poslana na razpise za razli\xc4\x8dne festivale, vendar zmeraj zavrnjena. S to zmago je postala prva Slovenka z glavno nagrado na katerem izmed pomembnej\xc5\xa1ih hrva\xc5\xa1kih festivalov, obenem pa je pomembno tudi dejstvo, da je nastopila s skladbo v sloven\xc5\xa1\xc4\x8dini._NEWLINE_Poleg petja in pou\xc4\x8devanja orgel ter klavirja se sedaj ukvarja tudi z vodenjem otro\xc5\xa1kega cerkvenega zbora v \xc5\xbeupniji Sveta Trojica v Slovenskih goricah in lastnega dekli\xc5\xa1kega zbora Vox Angelica.\n_START_SECTION_\nPovezani ustvarjalci\n_START_PARAGRAPH_\nNjen prvi mentor je bil Edvin Fliser, s katerim je leta 2000 za\xc4\x8dela svojo glasbeno pot. Kasneje v svoji pevski karieri je nastopala s priznanimi glasbeniki, med katerimi so Oto Pestner, Bene\xc5\xa1ki fantje, Nace Junkar, Alfi Nipi\xc4\x8d, Tereza Kesovija ter drugi.'